Papersnake/gushiwen huggingface dataset:
西山纪游六百字呈同游施愚山少参高阮怀同学
汪楫（清代）

西山蟠西江，厥惟神仙宅。窈冥三百里，往往困游屐。

使君发高兴，逝将饱经历。披悃告大吏，休沐许三夕。

仓皇裹糗糒，折柬到逋客。维时丁未秋，正近重阳节。

天气忽暄暖，披裘杂絺绤。同调得三人，无虑喧与寂。

侧闻兵燹余，梵刹尚逾百。前期杳难穷，惜阴慎所适。

香城山最险，翠岩名尤赫。两地骋夙怀，循涂更探索。

稍行犹康庄，渐远得局蹐。游丝常罥面，瘦藤能迸石。

绝巘恣盘纡，缅怀巨灵擘。逢树竞折枝，危径实轻策。

路回失乡导，草偃寻人迹。瞬息苦少暇，大水遽塴湱。

波涛满空山，平慎生恍惚。碓屋结构牢，造化及琐屑。

忽忆穷檐人，赁舂形役役。辛苦谋一饱，觏此得无戚。

茅茨时复近，牵确转逾窄。日落山花殷，犹余数峰赤。

逶迤入灵境，殿阁晃金碧。衲子被长发，原委能具说。

伊昔典午间，云公此卓锡。寇至惊蒸黎，焚香化雉堞。

至今山中人，大半是所活。又云前山隅，旧是猛虎穴。

道士张逍遥，以杖逐此物。其人已羽化，其庐尚突兀。

晨起寻遗踪，排云踏山脊。巨崖落寒风，飒飒荡精魄。

石笋垂丹梯，古洞立积铁。冬气周四时，灵曜不得烈。

拂壁瞻画像，低徊难遽别。暮经洪崖井，巉岩正飞雪。

只疑奔湍间，仙驭同出没。溯流寻高源，嵯岈生荡激。

一石尤倔强，临水自挺拔。虚声遍岩谷，此辈耻同列。

阐幽赖使君，锡名补其阙。恨无磨崖力，排空立高碣。

钟鸣翠岩寺，倚杖尽蹩𧿁。朅来丁西霞，岭上传丹诀。

仆夫急长生，贾勇待明发。未见颜色好，已忘筋力劣。

跂足尽重茧，飙举争健鹘。山果不知名，披荆竞相掇。

陟险凡几盘，所遘殊朴讷。危坐无多言，亦足涤烦热。

偃蹇下山径，乱云相抵突。霏霏出烟雾，未雨道先滑。

苍茫翠微里，何从辨虹霓。嗟余误尘网，毵毵见白发。

丈夫不得志，此身等蠓蠛。神仙吾所慕，忧来不可辍。

山水且徜佯，胜游顿提挈。载笔陈此诗，聊以志岁月。
春雪篇
梁岳（明代）

平楚苍苍孟春月，东皇送暖严霜歇。共忻淑景布阳和，讵意寒威尚飞雪。

同云惨淡冻不开，六花零乱点莓苔。已向赤城披素练，还过双阙洒璚台。

霏微转觉冰天暮，轻清肯受缁尘妒。皎洁翻令宿鹭猜，飘扬似触栖乌怒。

银海瑶山尽一时，璚枝玉树互参差。乍惊柳絮堤边起，忽讶梅花笛里吹。

随风缥缈浑难定，流辉宛转遥相映。高咏空怜谢女才，扁舟祇动王猷兴。

看看不减去年冬，万户千门积素中。冷浸虚堂侵几簟，斜穿曲槛照房栊。

别有琳宫兼蕊殿，翔鸾舞凤高低见。云母屏开璧月明，水晶帘捲珠光现。

皂貂狐貉不胜寒，坐拥金炉漏未残。重裀列鼎堪销夜，宁知僵卧有袁安。

滴向檐端声淅沥，深闺少妇泪沾臆。陌头杨柳几经春，玉关迢递无消息。

沉冥永夜复悠悠，他乡游子倍离忧。天涯短鬓难禁白，旅馆孤灯总易愁。

谩道春宵好行乐，红尘紫陌虚相约。往来一唱郢中歌，歌长调苦翻萧索。

徙倚空斋竟不眠，新寒仍透广文毡。世间那得苏司业，买醉谁堪送酒钱。
邵不疑厅薜荔及竹
司马光（宋代）

脩竹非俗物，薜荔亦嘉草。树之君子庭，人来见逾好。

侵阶鹤胫君，缘壁龙鳞老。纷披两疏翠，烟色宜秋早。

主人日封植，清风庶长保。
相和歌辞·安乐宫
李贺（唐代）

深井桐乌起，尚复牵清水。
未盥邵陵瓜，瓶中弄长翠。
新城安乐宫，宫如凤凰翅。
歌回蜡板鸣，左倌提壶使。
绿繁悲水曲，茱萸别秋子。
重咏
白居易（唐代）

日觉双眸暗，年惊两鬓苍。病应无处避，老更不宜忙。

徇俗心情少，休官道理长。今秋归去定，何必重思量。
题柱二首
陈师道（宋代）

从昔婵娟多命薄，如今歌舞更能诗。
孰知文雅河阳令，不削琼奴柱下题。
秋日书怀寄仪父
周密（宋代）

老尽窗前桂，三秋过二分。蛩哀半庭月，雁冷一天云。

静极通诗境，机疏远世群。写怀因有作，寄似鲍参军。
登石室饭僧诗
谢灵运（南北朝）

迎旭凌绝嶝。
映泫归溆浦。
钻燧断山木。
掩岸墐石户。
结架非丹甍。
藉田资宿莽。
同游息心客。
暧然若可睹。
清霄扬浮烟。
空林响法鼓。
忘怀狎鸥{鱼攸}。
摄生驯兕虎。
望岭眷灵鹫。
延心念净土。
若乘四等观。
永拔三界苦。
送张王叔孝曾二首
赵蕃（宋代）

难弟诗初和，难兄盖复倾。
时方论名位，公独叙交情。
八座使边节，舍人垂世名。
用之俱未尽，衮衮看公卿。
和诸游李文和园
晃冲之（宋代）

北李园池推甲第，西冈诸物复诸生。
乘鸾此地回缑岭，走马何诸出大明。
六月火云无复暑，百年水木月余清。
敢陪宾客追前辈，知子能诗近得声。
两头纤纤
雍裕之（唐代）

两头纤纤八字眉，半白半黑灯影帷。

腷腷膊膊晓禽飞，磊磊落落秋果垂。
客有见过者既去喟然有作二首 其一
陆游（宋代）

鬓毛俱白尽，事不补秋毫。去死今无几，归耕何足高。

已如陶止酒，徒劝屈餔糟。惟有沧溟去，扬帆观雪涛。
筹边楼
薛涛（唐代）

平临云鸟八窗秋，壮压西川四十州。
诸将莫贪羌族马，最高层处见边头。
遣怀
文徵明（明代）

末习丹铅未扫除，等閒宣索到公车。百年玩物能无丧，万事随缘自有馀。

敢讳画师呼立本，直惭狗监荐相如。白云万里山千叠，岂不怀归畏简书。
宿黄茅潭隔港
吴与弼（明代）

日夕北风起，停桡未有涯。横江欣得伴，和月宿芦花。
辛亥春与陈周佐县丞会于汭川旅邸从容三日临别呈周佐
陈文蔚（宋代）

雪夜访戴时，未至已先返。潘魏一夜话，兴味良亦短。

三日聆妙一，远胜十年款。嗜欲排喧嚣，议论反根本。

酒罢放怀歌，超然心更远。古人不难到，学力贵自勉。

花柳况欣欣，游哉春未晚。
诗寄东坡
杨绘（宋代）

仙舟游漾霅溪风，三奏琵琶一舰红。闻望喜传新政异，梦魂犹忆旧欢同。

二南籍里知谁在，六客堂中已半空。细问人间为宰相，争如愿住水晶宫。
送刘允中游关中
王翰（唐代）

赤日当天凝不移，黄尘吹风双眼迷。刘生触此入关西，百趼不倦轻路蹊。

我问刘生胡为尔，载酒问道严登跻。自言我生如醯鸡，欲挟扶摇运天池。

又言我生如枥马，拟弃栈豆追駃騠。关中形胜天下少，壮观奇闻恣探讨。

浊泾清渭光动摇，太华终南翠如扫。橐泉西去吊三良，商颜南来寻四皓。

渭河桥边杨夫子，直节千年照青史。常平坂下马太史，万丈文光犹不死。

金童仙去谩荒凉，石马陵空自埼礒。刘生兹游冠平生，胸次磊落气峥嵘。

豪迈不尽远游兴，抠衣载质仍传经。归来多载晋唐帖，璞玉精金等奇绝。

知生好古不好馀，青李来禽满筐箧。我将得此课群儿，日向明窗临一叶。

我亦平生湖海心，会稽禹穴穷幽深。孰知病废坐空室，门屏咫尺如遥岑。

送君斯游伤我心，不觉泪下沾衣襟。
蓬门二首 其二
林大钦（明代）

吾生自谓巢居子，绝迹丘园澄物牵。杖履春风禽对语，逍遥日物花晴眠。

繁华过眼须臾事，木石无心百岁缘。祇此清閒超世网，何须阆苑访神仙。
万年春 惊睡
丘处机（宋代）

秋夜沉沉，漏长睡酷多思想。须依仗。道情和畅。不纵魔军王。打叠神情，物物离心上。虚空帐。慧灯明放。坐待金鸡唱。
倚梧叹
杨冠卿（宋代）

白首寄人间，萍泛无休日。
撑肠五千卷，岂乏济时术。
富贵不可期，惆怅难再述。
日暮倚庭梧，寒风听萧瑟。
添声杨柳枝
佚名（宋代）

雪满长安酒价高。度寒宵。身轻不要鷫鸘袍。醉红娇。
花月暗成离别恨，梦无憀。起来春信惹梅梢。又魂消。
西江月（腰痛，旧传陈复斋名方，岁久失之）
刘克庄（宋代）

思邈方书去失，休文老病来攻。新年筋力太龙钟。腰似铁猫儿重。

雅拜怎生搢笏，徐行也要扶筇。田翁邀饮不能从。难伴诸公上雍。
北楼
黄奕（宋代）

百尺危楼四远明，人从鳌背戏沧溟。
乾坤到处皆在目，山海何人更作经。
避暑图
张雨（元代）

雪藕冰盘斫鲙厨，波光帘影带风蒲。苍生病渴无人问，赤日黄埃尽畏途。
送王兼善之任黔南锦屏县任二首 其二
戴亨（清代）

世路随所遭，飘忽无定依。欢会如浮云，聚散岂能知。

结思三十载，一见已酸悲。晤言未几日，又值今乖离。

尔我况迟暮，谁复能堪兹。蛮荒万里外，令我神魂飞。

重逢昧远识，初心贵不移。与君慎厥终，百岁以为期。
泊舟野望
熊禾（元代）

树色连云色，春归物更妍。
落红飘近岸，新绿涨平川。
野鹳窥渔笱，沙鸥避客船。
斜阳江上立，搔首意茫然。
游近山
陆游（宋代）

羸病知难赋远游，尚寻好景送悠悠。
乱山孤店雁声晚，一马二童溪路秋。
扫壁有僧求醉墨，倚楼无客话清愁。
残年敢望常强健，到处临归为小留。
和希夷木犀韵
王柏（宋代）

秋来望月如水犀，忽有香风鼻观吹。
遍寻不得见花面，若得见花敢轻贱。
徐徐步转墙角来，草色芊芊一径开。
俨然嘉树奠南服，环佩锵锵万圭绿。
阳艳多情不敢媒，平生偶与西风熟。
皇天清则土方真，耿耿谁如受命独。
三闾愁兮洞庭波，辛荪兰芷方并蓄。
只有淮南扫隐句，攀缘千古资膏馥。
希夷雅好异於是，万斛清香金一粟。
曜灵西征易侵寻，绿鬓朱颜不待人。
秋花不比春花早，开到秋花也是春。
吟花弄叶何时足，年少须臾成老宿。
一根生意贵栽培，力到自然文郁郁。
君不见岩花独步秋叶中，穿天出月莫敢相过从。
梅花
刘过（宋代）

高门拂日琼为树，呼我不来那肯过。
不知此花有何好，寒乡日日用亡何。
和文丞相六歌 其四
郑思肖（宋代）

我忆母氏兮圣善，劳苦家事手生茧。母后父死十五年，教我育我恩不浅。

我虽贫拙志不屈，清气棱棱秋莹骨。至今一粟一缕丝，皆是父母流传物。

呜呼四歌兮痛恻恻，皇天后土无终极。
庄居野行
姚合（唐代）

客行野田间，比屋皆闭户。借问屋中人，尽去作商贾。
官家不税商，税农服作苦。居人尽东西，道路侵垄亩。
采玉上山颠，探珠入水府。边兵索衣食，此物同泥土。
古来一人耕，三人食犹饥。如今千万家，无一把锄犁。
我仓常空虚，我田生蒺藜。上天不雨粟，何由活烝黎。
贺萧参政
张镃（宋代）

向来投谒未尝频，今日尤宜后众宾。先世年家登政府，时情礼众到閒人。

只将忠实酬明主，果见推迁作大臣。何用抚孤多轸念，园花开胜去年春。
宫中行乐词 其六
李白（唐代）

今日明光里，还须结伴游。春风开紫殿，天乐下珠楼。

艳舞全知巧，娇歌半欲羞。更怜花月夜，宫女笑藏钩。
清平乐·春花秋草
晏殊（宋代）

春花秋草。只是催人老。总把千山眉黛扫。未抵别愁多少。
劝君绿酒金杯。莫嫌丝管声催。兔走乌飞不住，人生几度三台。
细柳营 其一
郭之奇（明代）

高皇逃楚渡河驰，使者犹收信耳师。此际徐行宽介胄，顿令坚壁退胡骑。

劳军以礼非徒试，命将于权必便宜。故垒年来营柳在，春深还拂汉旌旗。
山中五咏。南涧
皇甫冉（唐代）

上路各乘轩，高明尽鸣玉。宁知涧下人，自爱轻波渌。
寺斋睡起二首 其一
黄庭坚（宋代）

小黠大痴螳捕蝉，有馀不足夔怜蚿。退食归来北窗梦，一江风月桃李船。
同倪正甫尚书游西湖
楼钥（宋代）

旧说西湖比西子，君言西湖似贤士。
于嗟契阔十五年，一日相逢只如此。
南山北山两高峰，春波滟滟摩青铜。
未能荡桨穷胜处，倚栏一望开心胸。
老我挂冠隐田里，岂知再见烟连水。
小须夏日醉满荷，脱屣东归甘已矣。
大雪
方一夔（宋代）

一日雪，空里浮花生眼缬。二日雪，竹松委地枯楠折。

三日雪，兽骇禽奔蹄迹灭。四日雪，翁妪啼饥泪成血。

天生万物忍弃捐，似为多情幻奇绝。由来恩怨不相关，无情有情总磨折。

君不见尧时洪流浸十日，赤子喁喁化鱼鳖。汤时亢旱烘七年，山河大地红炉热。

当时贤圣救不得，坐待时来自休歇。盖天垂地忧长人，浪教寒士头先白。

玉皇高居耳目远，鬼神虎豹争罗列。顼冥滕屏罪当诛，劈笺试与东风说。
九江旅夜寄山中故人
伍乔（五代）

弱柳风高远漏沈，坐来难便息愁吟。
江城雪尽寒犹在，客舍灯愁夜正深。
尘土积年粘旅服，关山无处寄归心。
此时遥羡闲眠侣，静掩云扉卧一林。
秋丁卧堰合楼
艾性夫（元代）

忆得年时此倚阑，日边指点说吴山。
舟移半夜成虚梦，人负斯楼亦厚颜。
槐古不知花几度，城颓空护屋三间。
追思往事浑无寐，寂历虚檐月半弯。
用从军古云乐为韵贺杨觉甫干
李曾伯（宋代）

伊昔先贤心，天下等忧乐。
时分蜀道弓，虑世汉关钥。
挥刃得屠牛，察脉宽扁鹊。
岷峨望不浅，持酒为君酌。
乌江项王庙
黄景仁（清代）

美人骏马甫沾襟，遽使江东阻壮心。子弟重来无一骑，头颅将去值千金。

谁言刘季真君敌，毕竟诸侯负汝深。莫向寒潮作悲怒，歌风台址久消沈。
送别
大欣（元代）

沙鸟高低语，江云断续飞。青山携手别，秋日故人稀。

落落芳心在，悠悠昨梦非。歌长不用续，鲸浪暗吹衣。
昼卧偶成用前韵
慕容彦逢（宋代）

我如边孝先，性爱日昼眠。眠眠曷能寐，愁思如涌泉。

东风穆穆和，午影迟迟延。忧多首自旋，犹如瞰面渊。

人皆喜春色，而我今犹然。叱奴启南窗，攲枕望青天。

浮云来飘飘，飞鸟去还还。望眼无穷极，移卧窗之前。

焉能梦栩栩，徒自腹便便。悠思慕范蠡，心形得两捐。

轻舟泛五湖，短棹鼓清涟。规矩不我制，所意成方圆。
过眼吟
邵雍（宋代）

纷纷过眼不须惊，利害相磨卒未平。
伎俩虽多无实效，聪明到了是虚名。
温凉寒热四时事，甘苦辛酸万物情。
除却此心皆外物，此心犹恐未全醒。
江郎峰
李处权（宋代）

壮此江郎峰，何年俨而峙。
融结自太古，造化钟一气。
屹然居独尊，群峰俱不至。
如冠剑大卧，廷诤而出位。
大哉天地间，覆载不敢议。
此峰有四面，面面各异势。
撑空方突兀，傲世不妩媚。
我昨玉山来，雪罢烟收霁。
川平如涌出，荡漾浮苍翠。
已远更回头，眼老犹决眦。
眷言须水阳，税驾得岩寺。
黄童与白叟，追逐两阅岁。
胜践在咫尺，心赏通寤寐。
尘劳不鞭后，俯仰徒自愧。
会待秋风高，杖履穷幽邃。
云深月满山，傥与神仙侍。
次韵盖郎中率郭郎中休官二首 其一
黄庭坚（宋代）

仕路风波双白发，閒曹笑傲两诗流。故人相见自青眼，新贵即今多黑头。

桃叶柳花明晓市，荻芽蒲笋上春洲。定知闻健休官去，酒户家园得自由。
段侯行春显圣观喜雨
李俊民（金朝）

行春冠盖暂踌躇，谁信东山面目疏。兴尽奚劳风送客，气和不觉雨随车。

移民虽恨梁加少，腐粟犹誇汉有馀。独叹吾儒有何贵，自今牛角莫横书。
效陈拾遗子昂感遇二首
司空图（唐代）

高燕飞何捷，啄害恣群雏。人岂玩其暴，华轩容尔居。

强欺自天禀，刚吐信吾徒。乃知不平者，矫世道终孤。

阳和含煦润，卉木竞纷华。当为众所悦，私已汝何夸。

北里秘秾艳，东园锁名花。豪夺乃常理，笑君徒咄嗟。
送惠冲禅客
释慧远（宋代）

老冲问法如春雷，忿怒那吒挽不回。
龙驰虎骤劈箭催，暴风狂雨山岳摧。
我亦随分圆机应，出必取也战必胜。
如珠走盘盘走珠，星飞电转了无余。
佗年呵风骂雨，巍巍独坐妙峰顶。
伫看杀人放火，炯炯双眸烁太虚。
松鼠葡萄画 其二
贡性之（元代）

野鼠公然不避人，立当高树竟忘身。世间嗜欲多如此，寄语园丁莫浪嗔。
送蔡十二之海上
高适（唐代）

黯然何所为，相对但悲酸。季弟念离别，贤兄救急难。

河流冰处尽，海路雪中寒。尚有南飞雁，知君不忍看。
定西番·海燕欲飞调羽
温庭筠（唐代）

海燕欲飞调羽。萱草绿，杏花红，隔帘拢。
双鬓翠霞金缕，一枝春艳浓。楼上月明三五，琐窗中。
送蹇磻翁都官赴粹梁门
强至（宋代）

共昔登龙客，仍今同舍郎。
后先趋帅府，南北重离觞。
塞角催秋月，边烽落晓霜。
军城看趣召，能久赖王祥。
春日偶成
费墨娟（清代）

微风轻拂绣帘开，细雨朦朦散薄埃。忙里不知春满院，桃花红过短墙来。
龙吟曲（赋宝山园表里亚图）
周密（宋代）

仙山非雾非烟，翠微缥缈楼台亚。江芜海树，晴光雨色，天开图亚。两岸潮平，六桥烟霁，晚钩帘挂。自玄晖去后，云情雪意，丹青手、应难写。

花底朝回多暇。倚高寒、有人潇酒。东山杖屦，西州宾客，笑谈风雅。贮月杯宽，护香屏暖，好天良夜。乐闲中日月，清时钟鼓，结春风社。
听田顺儿歌
白居易（唐代）

戛玉敲冰声未停，嫌云不遏入青冥。

争得黄金满衫袖，一时抛与断年听。
路西庄绝句
李之仪（宋代）

麦未登场已插秧，更忧雨过水还伤。一生能着几量屐，白发萧萧祇管忙。
散水岩漱玉亭
张方平（宋代）

高从云际落崔嵬，疑决银潢一派来。散漫难收珠网绽，琤瑽不断玉山摧。

寻源谁到烟霞路，税驾聊倾沆瀣杯。向暮危亭上灯火，水精帘下烛房开。
停云诗
舒岳祥（宋代）

我怀同人，如暵望雨。
天地崩裂，干戈间阻。
陈编孤哦，槁梧自抚。
思而不见，援桂延伫。
大人赋
司马相如（两汉）

相如拜为孝文园令，见上好仙，乃遂奏《大人赋》，其辞曰：

世乃大人兮，在于中州。宅弥万里兮，曾不足以少留。悲世俗之迫隘兮，朅轻举而远游。乘绛幡之素蜺兮，载云气而上浮。建格泽之长竿兮，总光耀之采旄。垂旬始以为幓兮，抴彗星而为髾。掉指桥以偃蹇兮，又旖旎以招摇。揽欃枪以为旌兮，靡屈虹以为绸。红杳渺以眩湣兮，猋风涌而云浮。驾应龙象舆之蠖略逶丽兮，骖赤螭青虬之蚴蟉蜿蜒。低卬夭蟜据以骄骜兮，诎折隆穷躩以连卷。沛艾赳螑仡以佁儗兮，放散畔岸骧以孱颜。蛭踱輵辖容以委丽兮，蜩蟉偃篬怵彘以梁倚。纠蓼叫奡踏以艐路兮，蔑蒙踊跃腾而狂趡。莅飒卉翕熛至电过兮，焕然雾除，霍然云消。

邪绝少阳而登太阴兮，与真人乎相求。互折窈窕以右转兮，横厉飞泉以正东。悉征灵圉而选之兮，部署众神于瑶光。使五帝先导兮，反太一而从陵阳。左玄冥而右含雷兮，前陆离而后潏湟。厮征北侨而役羡门兮，属岐伯使尚方。

祝融惊而跸御兮，清雰气而后行。屯余车其万乘兮，綷云盖而树华旗。使勾芒其将行兮，吾欲往乎南嬉。历唐尧于崇山兮，过虞舜于九疑。纷湛湛其差错兮，杂遝胶葛以方驰。骚扰冲苁其相纷挐兮，滂濞泱轧洒以林离。攒罗列聚丛以茏茸兮，衍曼流烂坛以陆离。径入雷室之砰磷郁律兮，洞出鬼谷之崛礨嵬石褱。遍览八紘而观四荒兮，朅渡九江而越五河。

经营炎火而浮弱水兮，杭绝浮渚而涉流沙。奄息葱极泛滥水嬉兮，使灵娲鼓瑟而舞冯夷。时若薆薆将混浊兮，召屏翳诛风伯而刑雨师。西望昆仑之轧芴洸忽兮，直径驰乎三危。排阊阖而入帝宫兮，载玉女而与之归。登阆风而遥集兮，亢乌腾而一止。低回阴山翔以纡曲兮，吾乃今目睹西王母？矐然白首，戴胜而穴处兮，亦幸乃三足乌为之使。必长生若此而不死兮，虽济万世不足以喜。

回车朅来兮，绝道不周，会食幽都。呼吸沆瀣兮餐朝霞，噍咀芝英兮叽琼华。僸侵浔而高纵兮，纷鸿涌而上厉。贯列缺之倒景兮，涉丰隆之滂沛。驰游道而循降兮，骛遗雾而远逝。迫区中之隘陕兮，舒节出乎北垠。遗屯骑于玄阙兮，轶先驱于寒门。下峥嵘而无地兮，上寥廓而无天。视眩眠而无见兮，听惝恍而无闻。乘虚无而上遐兮，超无乃而独存。
无梦令·四鼓婴儿跨凤
马钰（金朝）

四鼓婴儿跨凤。姹女欣然持＊。性命两停停，自是睡轻无梦。无梦。无梦。瑞气祥光簇捧。
湘妃怨
袁表（明代）

烟波杳何之，汀洲郁寒翠。
一江春水生，是妾相思泪。
庭前有松树
于石（宋代）

庭前有松树，百尺盘虬龙。
材大不适用，偃蹇霜雪中。
五陵年少儿，种花不种松。
寄言傲霜雪，何似媚春风。
松有千岁根，花无十日红。
众人逐时好，君子惟固穷。
秋雨 其三
杭世骏（清代）

岩扉过雨发寒皴，石色苍凉不见人。偶向翠廓閒倚拍，两枝红蓼漾秋鳞。
奉使西还早发小涧馆寄卢滁州迈
窦常（唐代）

野棠花覆地，山馆夜来阴。马迹穿云去，鸡声出涧深。

清风时偃草，久旱或为霖。试与惸嫠话，犹坚借寇心。
送李户曹官满还江宁
陈舜俞（宋代）

去程牢落且徘徊，听我高吟侑一杯。
皦日心胸无愧耻，青衫颜色任尘埃。
秦淮形胜多人物，晋室风流入草莱。
归到江山聊洗眼，下僚应不久沉才。
【双调】行香子　知足
秦竹村（元代）

壮岁乡闾，养志闲居，二十年窗下工夫。高探月窟，平步云衢。一下琴，三
尺剑，五车书。
【庆宣和】引个奚童跨蹇驴，竟至皇都。只道功名掌中物，笑取，笑取。
【锦上花】高引茅庐，无人枉顾。不遇知音，难求荐举。慷慨悲歌，空敲唾
壶。落魄无成，新丰逆旅。
【幺】古今千百年，际会几人遇？试把前贤，从头细数：应聘文王，渭滨渔
夫，梦感高宗，商岩版筑。
【清江引】蹭蹬几年无用处，枉被儒冠误。改业簿书丛，倒得官人做，元龙
近来豪气无。
【碧玉箫】今我何如？对镜嗟吁。岁月催促，霜染半头颅。老矣夫，终焉计
尚疏。南山敝庐，收拾园圃，安排隐居，效靖节先生归去。
【鸳鸯歇指煞】前程只有前程路，儿孙自有儿孙福。没来由谩苦，千丈剑门
关，一线连云栈，万里凌霄渡。争一阶官职高，攒几贯家私富。手搭在心头窨附：
二顷负郭田，对山三架屋，绕院千竿竹。充饥煮蕨薇，遇冷添细纟由絮，便是我
生平所欲。世事尽无休，人生要知足。
同僚小集梵天寺坐间雨作已复开霁步至东桥玩月赋诗二首 其二
朱熹（宋代）

空山看雨罢，微步喜新凉。月出澄馀景，川明发素光。

星河方耿耿，云树转苍苍。晤语逢清夜，兹怀殊未央。
大雪日微霰下庭看小儿积霰为戏
区大相（明代）

小雪初过大雪晨，微云微霰点轻尘。谁言蓟北无花日，亦有江南咏絮人。
章季子教授惠顾渚茶报以宣城笔戏成三绝 其三
王十朋（宋代）

霅水书来寄叶嘉，中山人去代琼华。定将绛帐铸人手，散出毫端千种花。
丙午新正书怀十首
范成大（宋代）

俗情如絮已泥沾，因病偷闲意属厌。
鹏鷃相安无可笑，熊鱼自属不容兼。
灰藏榾柮多时暖，雪压蔓菁满意甜。
温饱闭门吾事办，异时书判指如签。
送山甫赴岭口仓与黄兄来复同载
刘克庄（宋代）

德远先生学者师，此郎超诣可传衣。
凌云才子声名早，煮海粗官气力微。
二尺檠商今与古，三家村有是和非。
直须满了葵丘戌，策杖溪边待璧归。
天马
鲍輗（宋代）

天马抱奇相，紧骨瞳方明。
出入百万中，有如一鸟轻。
宇宙莽超百，风云惨经营。
独倚雄杰态，萧萧随北征。
朝饮南海头，夕秣乃幽并。
失主坐黯淡，别群奋长鸣。
岂无轻侠儿，金羁悬朱缨。
但感束帛义，不忍负死生。
低头为君老，暗暗万里情。
题王侍御池亭
白居易（唐代）

朱门深锁春池满，岸落蔷薇水浸莎。

毕竟林塘谁是主，主人来少客来多。
雷塘行
李之仪（宋代）

鞭长不能及马腹，有限生涯时苦促。空使后人悲前人，雷塘春草年年绿。

谁知秀色若可餐，风光付与初凭肩。力殚四海笑未已，眉黛一螺当几钱。

君不见黄金栋梁回首蠹，漠漠胡沙青冢暮。么弦欲断空自知，千金漫买长门赋。

膏油续尽天须晓，石土馀垒可长保。就令并蒂永不分，也应终恨雷塘草。
秋夜板桥浦泛月独酌怀谢脁
李白（唐代）

天上何所有，迢迢白玉绳。
斜低建章阙，耿耿对金陵。
汉水旧如练，霜江夜清澄。
长川泻落月，洲渚晓寒凝。
独酌板桥浦，古人谁可征。
玄晖难再得，洒酒气填膺。
盘洲杂韵上 花信亭
洪适（宋代）

时时风报信，处处雨催妆。大赉一年景，均输万斛香。
赵松雪家垂云石太卿得之赋诗次韵
郑文康（明代）

温如荆璞湿如云，松雪斋前旧所闻。大地分时元有质，南山觅处更无群。

雨中谩遣书僮洗，竹里曾教学士欣。回首平泉庄上路，断砖残瓦正纷纷。
夏日游湖亭
孔平仲（宋代）

漫漫湖水拍堤浮，欲到南亭泛小舟。平日登临如别境，后来语小尚中流。

采菱斫鲤皆新美，赌酒围棋自献酬。对面火云高万丈，谁知此地有清秋。
惆怅六首 其一
张昱（元代）

交游蚤岁在幽燕，费用黄金买少年。阙下朝回瞻马首，酒间俊发抱龙泉。

剧谈宁顾日西落，倒载不知天左旋。惆怅近来才解事，先生五柳种门前。
夜宿芦潭
汪本（明代）

石尤风动驻征帆，千里孤光月正南。
翘首故林天一角，水禽相伴宿芦潭。
乙酉岁际二首 其一
陆深（明代）

灯火高楼夜，人间岁又除。团圞儿女会，萧飒鬓毛初。

椒叶频传令，桃符只自书。百年强过半，非是更何如。
初到曲江六首
朱翌（宋代）

灯火光元夕，歌呼亦尽欢。
欣闻雪霏白，愁失荔垂丹。
老酒莲花曲，甜鱼藿叶盘。
万金书若到，便可解忧端。
仙花嶂
李梓（明代）

山容还太古，花色艳新妆。不用分枝叶，偏能傲雪霜。

题梅知国士，染柳占天香。传得琼宫种，何劳蝶梦狂。
清友园探梅 其二
郑孝胥（清代）

山园脉脉发霜枝，陇首无人夕照移。一段荒寒谁解赏，松梢遮莫揭春旗。
玄珠歌 其一
张果（唐代）

解采玄珠万恶除，尽令得道入清虚。乾符显出真金行，备在逍遥三卷书。
姚国秀十咏·信芳亭
陈普（宋代）

德馨何酷烈，同心皆与知。
灵根在何许，暗室毋自欺。
太平寺尘外闲题
朱复之（宋代）

高树青圆不见天，小风微动竹梢偏。
衣涵空翠元无雨，庭閟余声独有蝉。
老去此心无所住，向来我见不须先。
狂吟但过寒山子，荐得腾腾一味禅。
乞竹鸡
林光朝（宋代）

疏篱短短花枝阑，鸠妇不鸣天雨寒。
鸠妇离家三百日，亦有姊妹依故山。
黄粮不肯啄，欲去羽衣残。
主人一见一怜汝，抱取东家竹鸡来戏聚。
孤村落日不相识，各各哀鸣求其主。
两鸟勿惊遽，低头听我语。
鸠妇入我家，必杀入我口。
床头瓶罂无余粒，养汝一到十日后。
东堂数竹夹新蹊，儿童牢落惟爱一竹鸡。
堂心有眢井，饥则哺其泥。
主人缘窗安净几，丹碧相依安用此竹鸡。
竹鸡慎勿傍人飞，我屋三间沉白蚁。
何忠孺家有石如砚以水灌之有枝叶出石间如岩桂状为作此
释德洪（宋代）

君不见海门比丘海为家，说法光明生齿牙。坐令十二缘生浪，幻出定慧青莲华。

又不见佛图澄师气迈往，披拳山川俱在掌。从来身世无二法，勿作情与无情想。

何如巴邱老居士，声名雷霆喧一世。迩来趣味等头陀，山中儿嬉杂童稚。

宅相天藏公发之，卷帘万山登睫眉。粪除得石大如砚，中有傲霜岩桂枝。

婆娑望之花六出，熟视直气终不屈。言不得意以象传，桂枝馨香石介然。
易道录招饮五首
白玉蟾（宋代）

素白见招真慷慨，苍黄欲赴又趦趄。
命存一定百年见，事要十全千古无。
芜园秋兴
徐崇岳（清代）

林木无声语夕阳，薄寒容易透衣裳。鱼梁水落三星白，菜圃霜衣九月黄。

小饭欲歌先欸乃，短衫试舞莫郎当。晴空万里秋光满，好共登高话远乡。
范村雪后
范成大（宋代）

习气犹余烬，钟情未湿灰。
忍寒贪看雪，讳老强寻梅。
熨贴愁眉展，勾般笑口开。
直疑身健在，时有句飞来。
减字木兰花（杨梅）
沈瀛（宋代）

渴心先止。惟有杨家梅可喜。争笑梅风。空怨楼头角数通。

甜浆酿酒。紫气结成千日寿。不奈人何。化作飞星处处多。
舟行怀竹浪师弟
圆映（明代）

远水明于练，前舟如凿空。白云鸿爪外，红树雨丝中。

禅咏知兼胜，行藏孰与同。去年留此月，常共泛溪东。
送叔韶弟宰华亭
楼钥（宋代）

试邑云间事最多，直将心力细礲磨。
固知三泖五茸胜，其柰千疮百孔何。
敏手未须施霹雳，疲民正欲听弦歌。
规橅稳作三年计，徐上青云鬓未皤。
杂曲歌辞。欸乃曲
元结（唐代）

偏存名迹在人间，顺俗与时未安闲。

来谒大官兼问政，扁舟却入九疑山。

湘江二月春水平，满月和风宜夜行。

唱桡欲过平阳戍，守吏相呼问姓名。

千里枫林烟雨深，无朝无暮有猿吟。

停桡静听曲中意，好是云山韶濩音。

零陵郡北湘水东，浯溪形胜满湘中。

溪口石颠堪自逸，谁能相伴作渔翁。

下泷船似入深渊，上泷船似欲升天。

泷南始到九疑郡，应绝高人乘兴船。
此君室
方蒙仲（宋代）

此士党有挟，则不与之友。
持此问秋崖，一笑见颔不。
李参政折赠黄香梅与八咏俱至用韵以谢
魏了翁（宋代）

露拂蔷薇不太深，春风庭院晚阴阴。
来迟未入黄昏句，谁唤钱塘人姓林。
五更转咏促织鸣东壁送友人
郑惟广（明代）

一更风露清，东壁寒蛩鸣。所怀离别人，独坐伤我情。

二更人愈愁，声声近床头。昨日携手妤，今夕在他州。

三更月正圆，促织尔何然。欲梦见容颜，展转不得眠。

四更更漏迟，唧唧鸣声悲。含情不可听，复起坐孤帏。

五更声欲残，霜落空林寒。其如远人何，相思路漫漫。
玉楼春（至盱眙作）
毛滂（宋代）

长安回首空云雾。春梦觉来无觅处。冷烟寒雨又黄昏，数尽一堤杨柳树。

楚山照眼青无数。淮口潮生催晓渡，西风吹面立苍茫，欲寄此情无雁去。
九日以酒赠雪江胡贤良蒙惠诗和韵
程公许（宋代）

荪壁辛楣芰荷屋，静揖秋风酣圣读。
占断湖天拓户封，不待诏书赐一曲。
红尘车马交衢术，渠肯冠霞立於独。
满城风雨又重阳，念子萧疏对寒菊。
双壶遣赠滟蛆浮，想见羁愁尽蛾伏。
高人一巢有余地，底须驷马驾车轴。
但得长年交酒圣，不妨一笑命骚仆。
若云归隐须买田，巢由嗤人未免俗。
秋夜独酌
黄公度（宋代）

溪山态足身无事，天地功深岁有秋。
投老相从管城子，平生得意醉乡侯。
卷帘肖坐月排闼，横笛谁家风满楼。
可是离人更遗物，自缘身世两无求。
范滂
徐钧（宋代）

慨然揽辔志澄清，一激谁知党祸成。
母子可怜终死别，庶几广孝在扬名。
沈德和使君生辰四首
陈棣（宋代）

星斗焕灵辉，川岳储英气。
散为天地祥，钟作人间瑞。
正应五百天，乃克见名世。
长庚梦太白，斯文得鼓吹。
崧高生甫申，中兴资屏卫。
若人不时出，或出岂无谓。
岩廊赖嘉谟，民物蒙美利。
权舆生吾道，羽翼副六艺。
我公岂其伦，禀赋已殊异，
由来活国手，固自有次第。
蒋砺堂相国以十岁童试卷签装册属题 其二
祁寯藻（清代）

书箧缄藏岁月多，墨香泥印未消磨。已看彩笔传诸子，犹忆青消擢上科。

断纸零笺珍若此，竹头木屑用如何。知公念旧无遗物，长短镫檠莫漫歌。
木兰花慢 白莲 元草堂诗余卷上
曹居一（元代）

爱幽花带露，映晓色，淡秋塘。恨太华峰高，庐山社远，身世相妨。谁知半溪烟景，且乘闲、华发照沧浪。羡杀风标公子，一生何限清香。仙家摇曳水云乡。高韵却浓妆。看脉脉盈盈，何消解语，已断人肠。呼童更须沽酒，待夜凉、和月卷荷觞。明日醒来信笔，新声付与秋娘。
秋晚十咏·临海观望
李弥逊（宋代）

指极分南北，观澜混浊清。
荡胸金饼上，觌面玉绳横。
洲渚千沤发，风云一噫生。
神山端可往，九万作宽程。
东池把酒
邓深（宋代）

隐显亭台旧，浅深桃杏新。
池光迷去鸟，春色醉游人。
改席那嫌数，持杯不记巡。
海棠宜秉烛，归恨隔城闉。
广慧法师赞
陆游（宋代）

东土震旦，西方极乐。
一緉草鞋，到处行脚。
西华逢李令子翼
梅尧臣（宋代）

适从颍水归，道逢西华长。
不见二十年，颜须我非曩。
君问洛阳日，旧友多泉壤。
更别如前时，应复少吾党。
比日风雨甚异山下人云此六月龙会时也中顶有
晁说之（宋代）

西峰掩映东峰明，倏忽起灭令人惊。
九野雨足龙上征，六月正乃会琀珩。
雷电断绝风来轻，鼓倡鼙和铃箫笙。
虹霓舒旆云摇旌，万龙夭矫宿峥嵘。
天门大开仙子迎，不比它邦时雨行。
中天有洞遗珠缨，我昔酌泉探幽清。
尚疑不然今信诚，安得问讯骖骑鲸。
脱去禁令朝玉京，相羊容与俯四瀛。
下呼我友何营营，寒饥暑渴亦已更，
胡不同我此长生。
金大舆得怜字
朱曰藩（明代）

人日梅花自可怜，折来谁为寄西川。
八行欲附铜鱼使，四海争谣白雪篇。
滇水山川增气色，锦江花柳隔风烟。
何时一棹穿巴峡，得就扬雄问《太玄》。
过严州同太守游乌龙寺 其三
黄裳（宋代）

脚力犹能上翠微，青娥扶我谩劳伊。也知山共文章好，竞破朱颜乞小诗。
清晨入盘山二首 其二
玄烨（清代）

当年乘辇到，今日复来游。山水不同色，泉声还细流。
阁学袁侍郎以朝鲤豢龙两图见寄索和·豢龙
魏了翁（宋代）

乾坤包万有，纳纳百囊罟。
人位乎两间，利与害为御。
一气贯四时，五风偕十雨。
神龙以为畜，扰御不予侮。
河有背负图，庭无漦流女。
义理之不明，人情自疑沮。
范围吾职分，往往吾违拒。
同室操戈鋋，一身隔肺俯。
帝王豢龙意，弃置那复取。
四灵非不灵，有不得其所。
生息之相吹，古今镇如许。
古人体天意，万物我其主。
虫莫知於龙，拊循如士伍。
今何故无人，亦足验胸府。
声和凤来仪，心平辔如组，
矧伊人中瑞，治乱係嘿语。
欲入而闭门，谁出不由户。
兹事阙人心，作诗附农圃。
屴崱峰
施闰章（清代）

危楼矗立鼓山顶，目尽闽天万山影。磨崖上有紫阳书，光芒倒射扶桑冷。

双江会合蛟龙游，三山灭没人烟浮。岛屿东看入海气，空青一发指琉球。

洪涛忽起天地动，羲和返驾寒云愁。吁嗟乎！白日苦短，青鬓已斑。

天风何泠泠，吹我骨珊珊。念欲乘风挥手去，八表万里何当还。

鸾骖鹤驭良不远，鲸吞蚁斗谁能闲？回首大笑哀人间。
淀山三姑新锡庙额曰会灵仍为作记
释居简（宋代）

有德难藏用，惟功易及民。封嘉从巨宋，宠贲逮先秦。

鼎足分灵躅，波心据要津。水连天共远，湖与泖为邻。

盛事千年閟，幽光一日伸。典刑开祀事，季孟旧彝伦。

天上丝纶美，山中雨露新。嫩凉生暑昼，老火变阳春。

肸蚃先群望，丰凶在一身。不知闲草木，何事亦精神。
谢青画作直幅，别为四绝句书之 其四
朱祖谋（清代）

史局金门绊几春，翩然鸥性故难驯。明朝载酒挐音去，我亦江湖汗漫人。
葡萄
许及之（宋代）

架竹引龙须，时攀颔下珠。欲求西域种，北使昔同符。
中秋姚宝山有约不遂次日见过
陈圭（明代）

待月荒庐夜不扃，半天风雨更凄清。孤踪自觉多悲况，皓魄相知亦世情。

赤壁羽仙还入梦，山阴夜雪已寒盟。今宵握手同看处，顿觉秋光分外生。
子纶员外招同诸公东河泛舟作歌
汪懋麟（清代）

哀东东门连夹城，城上角楼颇高亢。门外长桥跨大河，转粟轰轰车万两。

上桥轮蹄莽纵横，争门人畜互击撞。常时送客扛篮舆，局步欹斜防跌踢。

今秋雨霁尘不飞，田郎招客泛清涨。听事临流足松竹，行厨及午陈脯酱。

翻匙一饱循河千，突兀方舟此游创。连樯结缆排米船，绣缎红氍作行障。

缘堤最爱草树齐，逆浪还怜鹅鸭放。岸边亦有高下楼，朱绔青蛾出相望。

客欢船重风力微，北地操舟如奡荡。长绳并逐青驴牵，短篙漫忆黄头唱。

五里一闸如面墙，下版横波不肯让。闸东更有双棹迎，日映帘泉屹相向。

欢情烂漫履舄交，主人大呼倒官酿。一时供张皂隶趋，吾徒顾此神色王。

京朝之官人所荣，池鱼中钩徒哢吭。开元选胜成故文，妄相缗钱曲江上。

况复四郊暗戎马，咄嗟此游理亦旷。人生快意须目前，车壁空捶朱雀桁。

诸君恋恋思绘图，田郎推我写图状。忠恕精神虽未工，和之大意我能相。

寒宵放笔试绵蕝，指点溪山呼巧匠。
秋塘败荷
宋祁（宋代）

去时荷出小如钱，归见荷枯意惘然。
秋后渐稀霜后少，白头黄叶两相怜。
虚白
赵蕃（宋代）

陈君作斋舍，谥之以虚白。
惟虚白故生，此义无二说。
人言庄周愚，我爱庄周达。
东坡老仙翁，出语世津栰。
亦尝为虚白，是乃道所集。
庄苏一等人，夫子盖三益。
惟虚定何虚，而室又何室。
是取此蘧庐，而谓无一物。
鉴明尘垢去，水静鬓眉出。
是中可观妙，无但充游息。
何当过夫君，相与以终日。
宾主两嗒焉，不言而目击。
句
钱惟演（宋代）

神庭古柏啼乌起，斋室虚帘宿雾通。
再赋如山
姜特立（宋代）

小堂草草屋三间，暇日徜徉养寿閒。
揭榜如山还自笑，何人不老似青山。
夏日上方寺追念旧游寄平阳王守前御史
李梦阳（明代）

伏天楼阁同游地，尊酒松林忆并携。骢马昨朝三极北，虎符俄剖万山西。

人间散合留高迹，壁上风云护旧题。出守次公元入相，汾川应与颍川齐。
悼六兄宗鲁 其二
郑刚中（宋代）

去岁担簦入上都，公能别我意踟蹰。微疴未觉鸰原急，永诀那知雁序孤。

奠拜昔犹棺在殡，送车今又客登途。为公回首生清恨，空有池边宅一区。
九月朔夜闻雨
邹浩（宋代）

尘濛蛛网暗东斋，设榻君能待我来。昨夜梧桐有消息，会须急上宋王台。
僧庐古柏
方薰（清代）

遮檐黛色青濛濛，攫拿有物如乖龙。撑庭老柏枝干古，顽苔剥乖洼其中。

冰霜饱饫阅岁代，元气不伐烦神功。荒陬独立空群木，山僧因树为茅屋。

历劫多看桃杏红，深阴长覆袈裟绿。日暮踏枝病鹤来，柏子细落青成堆。

回飙起籁流梵呗，海月倒影横香台。高柯向人意偃蹇，颇似失地形低徊。

讵知造物非厚尔，匠石拂拭孤根摧。我歌殷勤一相慰，莫如樗栎全尔材。
寄龙安照禅师
释德洪（宋代）

随分丛林古格存，龙安真是泐潭孙。独持一节无求世，勘破诸方不出门。

石虎已忘蹲草见，木蛇久灭住山痕。遥知百事俱衰落，尚有工夫虱自扪。
次韵刘贡父李公择见寄二首
苏轼（宋代）

白发相望两故人，眼看时事几番新。
曲无和者应思郢，论少卑之且借秦。
岁恶诗人无好语，（公择来诗，皆道吴中饥苦之事。
）夜长鳏守向谁亲。
（贡父近丧偶。
）少思多睡无如我，鼻息雷鸣撼四邻。
何人劝我此间来，弦管生衣甑有埃。
绿蚁濡唇无百斛，蝗虫扑面已三回。
磨刀入谷追穷寇，洒涕循城拾弃孩。
为郡鲜欢君莫叹，犹胜尘土走章台。
渔歌子·草芊芊
孙光宪（五代）

草芊芊，波漾漾。湖边草色连波涨。沿蓼岸，泊枫汀，天际玉轮初涨。
扣舷歌，联极望。桨声伊轧知何向？黄鹄叫，白鸥眠，谁似侬家疏旷？
偈颂一百二十三首
释祖钦（宋代）

天不能盖，地不能载。
即之本无，弃权之则在。
无本不无，在即不在。
金刚与泥神揩背，一拶粉碎。
哭曹子念六首 其六
胡应麟（明代）

避地金阊岁不遥，荜门萝径晚萧条。钟声送客寒山寺，恨泊吴枫第二桥。
句 其二
李怤（宋代）

苍黄避地小儿女，漂泊连床老弟兄。
临江仙（杨柳）
赵长卿（宋代）

十里春风杨柳路，年年带雨披云。柔条万缕不胜情。还将无意云，识遍有心人。

饿损宫腰终不似，效颦总是难成。只愁秋色入高林。残蝉和落叶，此际不堪论。
题冒芥原先生编年图录八阕 更漏子 其一 雪窗夜课
熊琏（清代）

夜窗虚，严训督。膝畔依依课读。添活火，袅炉烟。宵深未许眠。

竹添敲，风乍咽。阁外乱飘琼屑。灯影碧，纸声酸。翻书呵手寒。
残雪
杨万里（宋代）

残雪堆成山数重，悬崖幽窦玉玲珑。
如何惜得仙代掌，擎取琼瑶三四峰。
江城子（代作）
高观国（宋代）

绿丛篱菊点娇黄。过重阳。转愁伤。风急天高，归雁不成行。此去郎边知近远，秋水阔，碧天长。

郎心如妾妾如郎。两离肠。一思量。春到春愁，秋色亦凄凉。近得新词知怨妾，无处诉，泣兰房。
虎丘新复古石井泉，太守沈虞卿舍人劝农过之
范成大（宋代）

传闻公作新亭好，先报侬家拄杖知。
便拟挈瓶来煮茗，绕阑干角遍寻诗。
昭君怨·暮雨丝丝吹湿
纳兰性德（清代）

暮雨丝丝吹湿，倦柳愁荷风急。瘦骨不禁秋，总成愁。
别有心情怎说，未是诉愁时节，谯鼓已三更，梦须成。
上林春色 其二
邹智（明代）

今年春色丽，惟有上林明。暖日崇桃映，疏星积李横。

碧鸡临水舞，黄鸟逐人鸣。东风随处点，造化本无情。
客珠崖怀罗浮寄山中诸子三十韵 其四
成鹫（清代）

大好随身五尺藜，临行遗落石房西。青山久客不归去，白发老房凭借携。

忆昨破鞋乘月往，有时高笠与云齐。秋来胜事知多少，辜负堂前古木樨。
蛩声
杨万里（宋代）

诚斋老子一皈休，最感蛩声五报秋。
细听蛩声元自乐，人愁却道是他愁。
前望江麹令颂德
萧缜（唐代）

政绩虽殊道且同，无辞买石纪前功。

谁论重德光青史，过里犹歌卧辙风。
霜落
刘因（元代）

霜落清江一夜秋，觉来明月满江楼。酒醒人散夜将半，花上鸟啼空自愁。
蔬圃绝句
陆游（宋代）

小桥只在槿篱东，沟水穿篱曲折通。
烟雨空蒙最堪乐，从教打湿败天公。
和子野四首 其三
仇远（元代）

亨涂即畏涂，暮境欲何如。索米多贫士，钞诗欠小胥。

自缘乡梦熟，顿与世情疏。会约逃名者，山间倒跨驴。
和吉父赋随字韵
王洋（宋代）

此生休戚已前期，命薄天公不可移。
一饮且同今日醉，数篇曾见古人诗。
青山招我成长计，白发期人亦太痴。
莫与老翁疑甲子，当年犹记会沙随。
清明日独酌
王禹偁（宋代）

一郡官闲唯副使，一年冷节是清明。
春来春去何时尽，闲恨闲愁触处生。
漆燕黄鹂夸舌健，柳花榆荚斗身轻。
脱衣换得商山酒，笑把离骚独自倾。
小园花盛开
陆游（宋代）

厌住愁城徙醉乡，春风也肯到山房。
鸭头绿涨池平岸，猩血红深杏出墙。
淡薄相遭心已嬾，修行无力梦犹狂。
更嗟著句多尘思，惭愧溪藤似截肪。
挽少师相国李公 其四
张元干（宋代）

壮志深忧国，丹心笃爱君。谤书兴众枉，谏疏在奇勋。

风咽梁溪水，山悲湛岘云。空馀双舞鹤，鼓吹不堪闻。
满江红（赴长沙幕府，别饯，送客）
吕胜己（宋代）

拍碎红牙，一声上、梁尘暗落。纨扇掩、雏莺叶下，巧呈绰约。字字只愁郎幸浅，声声似怨年华薄。坐中人、相顾感幽怀，添萧索。
歌暂阕，杯交错。人又去，情怀沪。那堪听风雨，渭城吹角。去去已离闽岭路，行行渐近滕王阁。便无情、山海曾相逢，坚心著。
答鲜于晋伯再用游卧龙山诗韵见赠之什
晁公溯（宋代）

康成名已满山东，复风谈经郑小同。
卧病向来嗟髀减，诵诗多小愈头风。
休随宾客游梁苑，合有文章动汉宫。
如我空疏已何用，一生丘壑坐奇穷。
相和歌辞。王昭君
顾朝阳（唐代）

莫将铅粉匣，不用镜花光。一去边城路，何情更画妆。

影销胡地月，衣尽汉宫香。妾死非关命，只缘怨断肠。
偈三首 其三
释介谌（宋代）

我若说有，你为有碍。我若说无，你为无碍。我若横说，你又跨不过。

我若竖说，你又跳不出。若欲丛林平贴，大家无事，不如推倒育王。
春感诗
李白（唐代）

茫茫南与北，道直事难谐。榆荚钱生树，杨花玉糁街。

尘萦游子面，蝶弄美人钗。却忆青山上，云门掩竹斋。
八月初二日
方回（元代）

蝉声渐渐怯西风，閒捻青枝玩菊丛。
老去一身都是病，寤来万梦总成空。
喜分果饵小儿女，浪费薪蔬顽仆僮。
严濑家人报船至，更营樽酒恼衰翁。
岁暮山居杂感 其四
谢元汴（明代）

胸有真山水，看山何必山。振衣千仞际，坐客下床间。

楚汉人安往，英雄事可删。嗣宗与叔夜，各梦不相关。
阴那山祖师院
李思悦（明代）

时闻游客荐芳荪，名在前朝已自尊。道本虚空无着相，心何惭自未忘言。

香厨取食驯猿绕，荒院捎云古柏存。我欲曹溪探上乘，却来山里究真源。
念奴娇
佚名（宋代）

天高气爽，正金风玉露，安排秋节。株守蓬窗无寸效，自愧才非节杰。那更家贫，又添丁累，料想无奇骨。新章褒美，天然好语还发。
堪羡力薄无储，宾庖萧萦，乏礼延佳客。多谢诸公来宠贲，虽有一瓯春雪。玉果未圆，犀钱须办，早早为君说。恐辜珠玉，小词聊且权折。
牵牛织女
李昱（明代）

佳期逢七夕，星驾不须邀。河鼓临牛渚，天孙度鹊桥。

气随凉雨临，心与彩云飘。今古千年恨，东西一水遥。

服箱辉列宿，鸣杼飒清飙。契合终离别，欢娱竟寂寥。

何如未嫁女，独自守寒宵。
杂兴
陆游（宋代）

泽居忧下湿，老病觉中乾。
违俗恐不免，倚天聊自宽。
受规如获药，喜退甚弹冠。
不是憎勋业，心知骨相寒。
清夜
黄渊耀（明代）

微月过竹里，虚窗夜亦深。此时清且寂，爽气入幽襟。

独悟有所念，悠然如会心。灯寒清焰小，相与发孤吟。
国子吴检讨先茔四景之二 其二 寒寺鲸音
倪谦（明代）

招提遥隔阖闾城，夜半蒲牢吼地鸣。度岭微分山市晓，穿林偏带野泉清。

高低夐彻三千界，次第频连百八声。独有思亲情倍感，乌啼月落梦魂惊。
亲耕籍田七首
佚名（隋代）

肇新帝藉，率我农人。
三推终亩，祗事咸均。
陟降也时，粲然有文。
受天之祐，多透如云。
上巳游金明池
王直方（宋代）

游丝堕絮惹行人，酒肆歌楼驻画轮。凤管遏回云冉冉，龙舟冲破浪粼粼。

日斜黄伞归驰道，风约青帘认别津。朝野欢娱真有象，壶中要看四时春。
水调歌头·春事能几许
刘过（宋代）

春事能几许，密叶著青梅。日高花困，海棠风暖想都开。不惜春衣典尽，只怕春光归去，片片点苍苔。能得几时好，追赏莫徘徊。

雨飘红，风换翠，苦相催。人生行乐，且须痛饮莫辞杯。坐则高谈风月，醉则恣眠芳草，醒后亦佳哉。湖上新亭好，何事不曾来。
长相思·云一涡
李煜（五代）

云一緺，玉一梭，淡淡衫儿薄薄罗。轻颦双黛螺。
秋风多，雨相和，帘外芭蕉三两窠。夜长人奈何！
致享张丈脩撰墓下追惟平生不胜怆然辄成两章以叙怀感之意 其一
李纲（宋代）

秋原郁郁见佳城，尚想音容涕泗横。痛惜山颓与梁坏，愧无玉泗继冰清。

丧贤初值龙蛇岁，忧国空馀金石诚。赖有阶庭兰玉在，芬芳端不坠家声。
和元晦晚霞
张栻（宋代）

早来雪意遮空碧，晚喜晴霞散绮红。
便可悬知明旦事，一轮明月快哉风。
九日诸生携酒饮白沙醉中和答 其二
陈献章（明代）

诸君为饮会，老子不须期。尽数篱前菊，一花拈一卮。
送范静之迁威州五首 其一
徐祯卿（明代）

吾怜范巨卿，悃愊不邀名。作吏竹林下，清风讼狱平。

与君同得罪，独窜夜郎城。万里巴江水，相思猿狖鸣。
和柯狮山大参山中十二景 其六 群峰送青
黄衷（明代）

江上兹山与岳尊，腾猿回鹤谩纷纷。帘端矗矗群峰翠，一笑真同列戟分。
乙丑孟秋下旬四日杨中丞绝命诏狱是夜初昏时
顾大武（明代）

满地苌弘血染衣，补天功业竟安归。
犹余万丈长虹气，此夕骖箕叩紫微。
汉宫春
汪莘（宋代）

春色平分，甚偏他杨柳，分外风流。夭桃自适其适，一笑还休。可怜仙李，对东风、却少温柔。争奈得、海棠妆点，向人浑不知羞。

谁觉韶华如梦，到酴醿开后，莺语供愁。天教姚黄晚出，贵与王侔。花中隐者，有春兰、秋菊俱优。须是到、溪山清冻，江梅香喷枝头。
惠门寺钟铭
王庭圭（宋代）

万动俱寂，如大虚空。虚空无椎，何物为钟。傍震万壑，高闻九穹。

声缘何起，吾知所从。钟邪椎耶，莫尸其功。隐如雷霆，在大千中。
素上人游方
薛嵎（宋代）

山深不可见，一锡又云飞。
梵译通方语，林霜点衲衣。
神闲生境寂，思基入吟微。
寒月空相照，何人夜扣扉。
中河寨
王梦庚（清代）

寒云漾空山影湿，槎丫老树万株直。神鞭鞭石石怒飞，削出方城绝四壁。

万夫结寨高入云，猿猱臂断鸿翼折。山精冻死静白日，绣作层层土花碧。
出处辞
赵汝燧（宋代）

太公严子陵，皤然两渔人。文王尚西伯，光皇已中兴。

太公所以竟卷饵，子陵所以归垂纶。趋向固异辙，出处同一心。

当日遭逢傥易地，两翁亦必随时而屈伸。钓台高兮渭水清，或隐或显俱彰千古名。
西窗望北高峰清甚
韩淲（宋代）

破晓轻寒忽满楼，高峰云亦未能收。萧萧便有风前叶，湖海溪山日夜流。
生查子（春情）
李石（宋代）

小桃小杏红，和雨和烟瘦。不是点燕脂，素面偏宜酒。

也是惯伤春，可惜闲时候。正要画眉人，与作双蛾斗。
述园鹿
韦应物（唐代）

野性本难畜，玩习亦逾年。麑班始力直，麚角已苍然。

仰首嚼园柳，俯身饮清泉。见人若闲暇，蹶起忽低骞。

兹兽有高貌，凡类宁比肩。不得游山泽，跼促诚可怜。
别诗二首
吕岩（唐代）

无心独坐转黄庭，不逐时流入利名。救老只存真一气，

修生长遣百神灵。朝朝炼液归琼垄，夜夜朝元养玉英。

莫笑老人贫里乐，十年功满上三清。

时人受气禀阴阳，均体乾坤寿命长。为重本宗能寿永，

因轻元祖遂沦亡。三宫自有回流法，万物那无运用方。

咫尺昆仑山上玉，几人知是药中王。
江间作
潘大临（宋代）

波浪三江口，风云八字山。
断崖东北际，虚艇有无间。
卧柳堆生岸，跳鱼水捣弯。
悠然小轩冕，幽兴满乡关。
咏旱三首 其一
曾几（宋代）

骄阳方施行，秋节已树立。田苗在膏肓，何道可副急。

云雷不成雨，成雨初不湿。咄咄逼中秋，为霖恐无及。
峭壁兰
郑燮（清代）

峭壁一千尺，兰花在空碧。
下有采樵人，伸手折不得。
伤顾学士
孔绍安（唐代）

迢递双崤道，超忽三川湄。此中俱失路，思君不可思。

游人行变橘，逝者遽焚芝。忆昔江湖上，同咏子衿诗。

何言陵谷徙，翻惊邻笛悲。陈根非席卉，繐帐异书帷。

与善成空说，歼良信在兹。今日严夫子，哀命不哀时。
减字木兰花·伤怀离抱
欧阳修（宋代）

伤怀离抱，天若有情天亦老。此意如何？细似轻丝渺似波。
扁舟意侧，枫叶荻花秋索索。细想前欢，须著人间比梦间。
次韵韩川奉祠西太乙宫四首
黄庭坚（宋代）

紫府侍臣鸣玉，霜台御史生风。
官烛论诗未了，知秋自属梧桐。
和许尉仙田舍野老有可邻之态壁间之什
李吕（宋代）

乞糴民宵征，出糶官夙驾。
艰食间填壑，灾星未退舍。
七闽况多山，厥田惟中下。
年登谷粟贱，逐末贪白话。
一逢岁不稔，大半为饥者。
公私久匮乏，谁欤可资藉。
哀哉南亩农，长年服耕稼。
倾囷了租赋，仅逃吏胥骂。
东作已无粮，贪赇宁论价。
负逋罄产傥，求售忘早夜。
逡巡生计尽，失所安足讶。
尉仙明达人，出语补风化。
咄彼兼并家，敛衽当愧谢。
送广东赵主管得倅临漳二首
曾丰（宋代）

有伟今丞相，犹亏□令君。
全材拔半刺，白发拥红裙。
何处分风月，无时上水云。
莫将车骑去，惊动白鸥群。
人日有怀愚斋张兄纬文
元好问（金朝）

书来聊得慰怀思，清镜平明见白髭。
明月高楼燕市酒，梅花人日草堂诗。
风光流转何多态，儿女青红又一时。
涧底孤松二千尺，殷勤留看岁寒枝。
题临安西湖
高孝璹（宋代）

珠帘白舫乱湖光，隔岸龙舟舣夕阳。
今日欢游复明日，便将京洛看钱塘。
瑞鹤仙才人河满赋此慰之
陈洵（清代）

暗尘惊转烛。送华堂归客，春波如麴。笙箫咽寒玉。

有明妆窈窕，自伤幽独。庭花簌簌。夜潮生、东风又促。

算游丝、飞絮牵萦，天远泪痕相续。

枨触。长门买赋，词客千金，此情谁属。蛾眉漫蹙。今古事，几歌哭。

但飘零休恨，天涯看遍，芳草无人更绿。问伊家、除了周郎，为谁误曲。
感古二首 其二
任伯雨（宋代）

指鹿奸谋岂偶然，都缘人事不由天。要知左右皆言马，只为当时杀正先。
入丛山隘见雪
汪梦斗（宋代）

天公有意相归程，晓起千峰照眼明。一白自能遮百丑，只疑风味太清生。
颂
释智（宋代）

吃官酒，卧官阶。当处死，当处埋。沙场无限英灵汉，堆山积岳露尸骸。
扬州作
刘克庄（宋代）

几多精甲没黄沙，野哭遥怜战士家。
瓜渡月明空粉堞，芜城烟断只昏鸦。
似闻汉使攽王醢，尚喜胡儿剖帝羓。
怊怅两淮蚕织地，春风不复长桑芽。
浣溪沙（广陵被召留别）
晁补之（宋代）

帐饮都门春浪惊。东飞身与白鸥轻。淮山一点眼初明。

谁使梦鸥兰芷国，却将春去凤凰城。樯乌风转不胜情。
探梅
陆游（宋代）

我游东村冲暮烟，断桥流水鸣溅溅。
欲寻梅花作一笑，数枝忽溅拄杖边。
高标元合著山泽，绝艳岂复施丹铅。
定知曾授餐玉法，不尔恐是淩波仙。
锦江赋诗忽万里，蓬山把酒今三年。
相逢风味宛如昨，人生何者非前缘？颇思取醉极清赏，杖头幸有百许钱。
但判插破乌纱帽，莫记吹落黄金船。
峨眉亭
吕皓（宋代）

采石山头月正弦，捉月台边酒满船。
扰扰利名蚁慕膻，如公岂但酒称贤。
平生醉里诗三千，卷起长江作长笺。
悲哉人世隔天渊，一日乘风反自然。
死生在我不在天，欲死得死岂其冤。
欲罢长风大放颠，苍茫何处可拍肩。
送武曾之宣府
查容（清代）

由拳城头月华白，张灯置酒宴征客。由拳城外柳条青，平明相送出津亭。

羡君意气真无比，此去幽州几千里。揽辔遥看冀北云，挂帆径渡淮南水。

太行山高日欲斜，边风飒飒飞尘沙。候骑千屯吹觱篥，明驼一队奏琵琶。

上谷使者与君厚，辕门揖客论故旧。伐鼓鸣笳部曲前，锦筵红烛军麾后。

觥筹交错坐忘疲，玉缸泻酒醉难辞。壮士横刀看草檄，美人挟瑟请题诗。

丈夫三十犹未遇，走马穷边那复顾。野狐岭下白草枯，卧龙冈上黄云暮。

客中行乐不知年，但看月出几回圆。沙场忽听思归曲，应使乡关望眼穿。
玉漏迟·暮天初过
刘子寰（宋代）

暮天初过。雨凄清，顿觉今年秋早。夜景虚明，仿佛露华清晓。蕙草繁花竞吐，向暗里、幽香缥缈。
雨中不出呈斯远兼示成父四首 其四
赵蕃（宋代）

兄发久已白，弟颜那得红。从今喜朝夕，不复恨西东。

耕稼真吾事，诗书是祖风。扶犁有馀暇，把卷不妨同。
饯王将军赴云中
孟匡明（唐代）

一师凭庙略，分阃佐元戎。势亚彤弓宠，时推金印雄。

关山横代北，旌节壮河东。日转前茅影，春生细柳风。

饮冰君命速，挥涕饯筵空。伫听阴山静，谁争万里功。
对菊用先大父云岩先生仰高堂壁间韵
徐瑞（宋代）

小圃秋花孰是强，唯馀老菊殿年光。寒英不独华予晚，九死犹能不改香。
双鸟诗
韩愈（唐代）

双鸟海外来，飞飞到中州。一鸟落城市，一鸟集岩幽。

不得相伴落，尔来三千秋。两鸟各闭口，万象衔口头。

春风卷地起，百鸟皆飘浮。两鸟忽相逢，百日落不休。

有耳聒皆聋，有口反自羞。百舌旧饶声，从此恒低头。

得病不呻唤，泯默至死休。雷公告天公，百物须膏油。

自从两鸟落，聒乱雷声收。鬼神怕嘲咏，造化皆停留。

草木有微情，挑抉示九州。虫鼠诚微物，不堪苦诛求。

不停两鸟落，百物皆生愁。不停两鸟落，自此无春秋。

不停两鸟落，日月难旋輈.不停两鸟落，大法失九畴。

周公不为公，孔丘不为丘。天公怪两鸟，各捉一处囚。

百虫与百鸟，然后落啾啾。两鸟既别处，闭声省愆尤。

朝食千头龙，暮食千头牛。朝饮河生尘，暮饮海绝流。

还当三千秋，更起落相酬。
沙堤行
杨维桢（元代）

神州和羹连五城，沙堤新筑泰阶平。
正月一日太阳明，殿前两相水金星。
天王垂衣珠箔卷，太史新书五云书。
火城千枝花外转，道逢吴牛问牛喘。
左谋右断天子前，手持五色补青天。
南人不敢吹巢火，中国堂堂相司马。
访赵君举
黄庭坚（宋代）

朔风吹雪满都城，晓踏骅骝访玉京。
相引槽头看春酒，细流三峡夜泉声。
访吴式贤归赋诗复以未用韵成篇如前数
方回（元代）

秋仲已数晨，残暑饕余威。
两旬赫斯旱，岁事将告饥。
五谷既不赫，百卉亦具腓。
白露辍救田，巫祝绝祷祈。
湍漭原野间，行行策征騑。
所至问父老，最苦螟与蜚。
官府发令宽，疲甿犹庶几。
奈何迫赋役，有弦终无韦。
初筮或金紫，不复先绿绯。
牛羊为求刍，今乃如猎围。
戚吁良易察，厥病不在厞。
适我故友家，美奂思如翚。
谓言绿林蜚，秉畀灰炎煇。
别墅今尚佳，细故未足欷。
明窗可教子，辛苦出萤帏。
地出禁酒界，煮鱼刲豪豨。
饤果灿□枣，芼羹芬藿薇。
老衰感嘉意，满斟余十挥。
缪忝五年长，一命先登畿。
三益夙好在，万事危途非。
此来听所谈，字字侔珠玑。
终当簉凤沼，否亦齿虎闱。
民瘼赫览采，一一笺斧扆。
何乃怀其宝，不受良工睎。
昔□更四稔，泮水撷藻芹。
晚节岂倦游，故托左臂痱。
五十少公卿赠何子楚居士
刘一止（宋代）

五十少公卿，三十老举子。世间老与少，不必较年齿。

我观宦达人，颜色自丰美。癯者忽易腴，变化一日耳。

人言老再少，信是有此理。我为老诸生，流落逾二纪。

四十又过四，淟涊百僚底。说老已十年，何况真老矣。

壮气推幽忧，发白面目缁。宁有再少时，一衰乃如此。

何郎穷过我，齿发亦相似。闲居傲轩裳，臞腹满经史。

时时吐光焰，丽句落窗几。谁家肯终惠，试此足千里。

空令坐穷独，阁户今扫轨。宦达世共慕，闲旷我所喜。

丈夫生世间，要自发奇伟。富贵何足云，功名半张纸。

古来傲世士，良是穷乃止。未有如子年，忼慨隐廛市。

我不愧公卿，愧此少居士。
美彭泽王令尹建清忠书院
刘崧（元代）

陶令本遗世，三径亦已多。感慨起田园，从容理弦歌。

一朝谢时人，去官如脱疴。至今门前柳，清照湖上波。

狄公后来者，屏斥留山阿。维时改唐纪，翕翕张网罗。

公也立高庙，拜之涕滂沱。至今林木幽，夜月闻佩珂。

二贤去已久，兹事凛不磨。令尹建新亭，合祀理不颇。

上以厉风节，下以育菁莪。悠悠百世下，兴感当如何。
骕骦骏
杜牧（唐代）

瑶池罢游宴，良乐委尘沙。遭遇不遭遇，盐车与鼓车。
望江南（西方好·六首）
净圆（宋代）

西方好，随念即超群。一点灵光随落日，万端尘事付浮云。人世随纷纷。

凝望处，决定去栖神。金地经行光里步，玉楼宴坐定中身。方好任天真。
卢溪别人
王昌龄（唐代）

武陵溪口驻扁舟，溪水随君向北流。
行到荆门上三峡，莫将孤月对猿愁。
颂古
释道颜（宋代）

利刀自断命根，不要依草附木。
若有一法与人，永入拔舌地狱。
黄溪
周弼（宋代）

匆匆宁不恨飘零，转更分岐过别汀。
世事总如迂曲路，年华都付短长亭。
冢桃褪蘂无人色，社栎盘根作鬼形。
心自感伤人岂识，回头犹顾岘山青。
伯父《送先人下第归蜀》诗云︰人稀野店休安
苏轼（宋代）

东阡在何许，寒食江头路。
哀哉魏城君，宿草荒新墓。
立春帖子·太上皇帝阁
周必大（宋代）

溥博仁由性，诚明德乃真。
岂能名荡荡，聊与万方春。
定花阻风五首
李曾伯（宋代）

绿柳桥头旧酒炉，几番舣棹劳篙夫。
恍疑风撤青帘去，敲尽荆扉闭不酤。
无题 其二
刘昌（明代）

杜鹃残梦五更余，人在长安远索居。贝锦有言谗巷伯，黄金无计买相如。

月明沧海添珠泪，云冷关河滞雁书。睡起闲将宫烛剪，蝉纱光映碧窗虚。
中秋月五首
汪莘（宋代）

诗人长以月为心，对月题诗随浅深。
缺此作钩圆作鉴，白将如浅紫如金。
练丹道士绵绵守，见性禅师了了吟。
今夜谁家杀风景，聒天鼓吹到横参。
幽州秋日听王昭仪琴
汪元量（宋代）

瑶池宴罢夜何其，拂拭朱弦落指迟。
弹到急时声不乱，曲当终处意尤奇。
雪深沙碛王嫱怨，月满关山蔡琰悲。
羁客相看默无语，一襟秋思自心知。
延庆寺会景纯正仲希道介夫明叟纳凉同观建邺宫中画象翰林墨迹延庆寺者刘裕故宅中有寿丘山
曾巩（宋代）

禅方寿丘山，平昔宋公宅。好风吹雨来，暑气一荡涤。

我与二三友，欢言同几席。神清轶埃壒，趣合尽肝膈。

岭竹翠尚新，水花红可摘。以此侑樽酒，隤然岸巾帻。

建邺旧丹青，金銮馀翰墨。绰约桃李颜，超遥龙虎迹。

𥾝矣霸王邺，信哉文章伯。感古已踌躇，慕奇复叹息。

泊无势利心，自觉衿虑适。起坐相扳牵，迟留日将夕。
颂古四十八首
释慧开（宋代）

贫似范丹，气如项羽。
活计虽无，敢与斗富。
杂兴
李嘉祐（唐代）

花间昔日黄鹂啭，妾向青楼已生怨。花落黄鹂不复来，

妾老君心亦应变。君心比妾心，妾意旧来深。

一别十年无尺素，归时莫赠路傍金。
苏学十题 其十 泮山
朱长文（宋代）

山形拱泮宫，林壑意无穷。自得千岩秀，无亏九仞功。

光延东岭月，清转碧潭风。官冷真相称，婆娑一钓翁。
读书吟
金朋说（宋代）

读书本卫道，何以道欺人。
古害称杨墨，而今害益深。
陈侍郎见激字韵和以见寄复用韵谢
王迈（宋代）

先生德量万顷波，挠之不浊无湍激。
文章亦如万斛泉，酌之不竭何悭惜。
沧浪亭下把钓竿，双笔堂前看苍璧。
时逢问字客及门，倒屣不要人扶出。
饮酣戏索乌栏书，吟罢笑拈麟脯擘。
一诗直万欢林金，衙官坡谷奴刘石。
得者须熏玉蕤香，览而玩这痊百疾。
堂堂元帅坐词坛，余子谁堪承羽檄。
许侯端是忘年交，具眼郎然为赏识。
云岫诗卷盈锦囊，自欣邂逅有胜特。
先生筋力似裴公，侯比香山才更逸。
凉台燠馆富唱酬，如见古人今之夕。
斐然小子谩成章，所美信美安敢溢。
有来珍翰费吹嘘，展阅再三感千百。
当偕巨帙什袭藏，寒谷先期有春色。
新年更拟打作碑，荐福莫教雷霹雳。
鹊桥仙（辛丑生日小尽月）
方岳（宋代）

今朝廿九，明朝初一。怎欠秋崖个生日。客中情绪老天知，道这月、不消三十。

春盘缕翠，春缸摇碧。便泥做、梅花消息。雪边试问是耶非，笑今夕、不知何夕。
酬张录南老 其二
徐鹿卿（宋代）

生长西江帝子州，蟪蛄强欲语春秋。溉根正喜逢张籍，拾芥宁堪拟夏侯。

冷淡工夫千兔秃，飘零踪迹一萍浮。自量只合山林住，乌幕如何也见收。
癸卯九月赣吉大水
曾丰（宋代）

秋江次第落到底，夜半忽如潮涌起。
方陵屋山遽城头，已失沙涌况沙嘴。
五月小潦似未伤，九月大潦疑非常。
感召之心上所谨，推原厥咎谁其当。
一部麟经几书异，敢用丁宁今执事。
休责汉公贤不贤，且论尧具备未备。
景阳宫井
李覯（宋代）

以色从人自古然，幸逢圣主得称贤。
太王姜女来岐下，应不相将坠井泉。
句
何麟（宋代）

但见岑楼名楚塞，不知元是国西门。
钓台二首 其二
孙觌（宋代）

故人遗像丹青落，盖代荣名日月悬。万马群空冀北野，一蛇独游原上田。

晚浦苍波涵落日，秋崖老树立苍烟。直从厌代骑星去，千岁光芒夜斗边。
春暮
周密（宋代）

绿老兰苕笋满林，一帘轻梦昼愔愔。东风已捲春归去，空误杨花扰乱寻。
木兰花慢 丙戌岁游永安故宫遍览太液池莲瀛桂窟殿天香阁同坐中诸客感而赋此
耶律铸（宋代）

花枝临太液，解语入温柔。衒桂窟低迷，天香飘荡，倒影迟留。

须知画图难足，更青山环抱帝王州。凤吹绕瀛洲。

记水浅蓬莱，尘扬沧海，一醉都休。华胥梦，虽无迹，甚鼎湖、龙去水空流。

青鸟不来难问，玉妃几度仙游。